ועדת העבודה, הרווחה והבריאות, כנסת 17, פרוטוקול מספר 121, 2006-12-18 11:00

משה שרוני: בוקר טוב.

משה שרוני: אני פותח את ישיבת ועדת העבודה, הרווחה והבריאות בהצעת חוק הבטחת הכנסה (תיקון מס' 29) (רכב כנכס שאין מופקת ממנו הכנסה חודשית), התשס"ז-2006 של חברי הכנסת אלכס מילר, סופה לנדבר, יורי שטרן, סטס מיסז'ניקוב וליה שמטוב, והצעת חוק ההסדרים במשק המדינה (תיקוני חקיקה להשגת יעדי התקציב והמדיניות הכלכלית לשנת הכספים 2007), פרק ב' – ביטוח לאומי: סעיפים 5(2), 6 – הבטחת הכנסה.

משה שרוני: לפני שאני נותן את רשות הדיבור, אני רוצה לשכנע את המציעים: 1.

משה שרוני: לבטל את הסעיף המחייב זכאים להשלמת הכנסה שנמצאים אחרי גיל הפרישה.

משה שרוני: 2.

משה שרוני: להשתכר לפחות 1,200 שקלים בחודש על-מנת שיוכלו להחזיק ברכב ולהמשיך לקבל השלמת הכנסה כי לאחר פרישה קשה להשיג עבודה.

משה שרוני: אם הצעתי לא תתקבל, אני מתכוון להגיש הסתייגויות להצעות החוק.

סופה לנדבר: תגיד עוד פעם יותר ברור.

משה שרוני: זה היה ברור לגמרי.

ג'ודי וסרמן: בסעיף 3(ב)6, אם הוא הגיע לגיל הפרישה, בסכום שעולה על 17 אחוזים מהשכר הממוצע.

ג'ודי וסרמן: תהיה דרישה של הכנסה מזכאים, אם הגיעו לגיל הדרישה, של 17 אחוזים מהשכר הממוצע.

משה ברסימנטוב: זה הסיכום שהגענו אליו.

משה שרוני: החוק הזה הוא לגבי כלל מדינת ישראל ולא מיועד ל-א' או ל-ב'.

משה שרוני: אם אתם לא רוצים, אני מגיש הסתייגות.

משה ברסימנטוב: אני יכול לומר מה היה הרציונאל שהנחה אותנו?

משה שרוני: לא מעניין אותי שום רציונאל.

משה שרוני: יש לי את הרציונאל שלי ואני לא רוצה לשמוע רציונאל של מישהו אחר.

משה שרוני: נקודה.

נאדיה חילו: לפני שאתה מגיש הסתייגות, אני מבקשת להבין בקשר למובטלים.

נאדיה חילו: אני מבינה את המהות אבל מבקשת שגם חברי הוועדה יבינו את הפגיעה במובטלים.

ג'ודי וסרמן: לעניין ההסתייגות של אדוני, אתה מבקש להוריד את המלים "לגבי מי שהגיע לגיל הפרישה 17 אחוזים", שיהיה כתוב במפורש שאין דרישת הכנסה לגבי מי שהגיע לגיל הפרישה.

משה שרוני: בדיוק.

ג'ודי וסרמן: לגבי המובטלים, מה שאני רואה בנוסח, בסיכום אליו הגיעו המציעים והאוצר או הממשלה, יש פה שני דברים.

ג'ודי וסרמן: אדם שעבד והוא פוטר, או שהוא התפטר בנסיבות המופיעות בסעיף 166(ב) לחוק הביטוח הלאומי, יהיה זכאי בתקופה של שלושה חודשים להמשיך ולהחזיק ברכב, ובלבד שבעשרת החודשים שקדמו לחודש שבו הוא פוטר היו לו הכנסות כמפורט למעלה - זאת אומרת, אם הוא לא בגיל הפרישה, 25 אחוזים מהשכר הממוצע לפחות, ואם הוא בגיל הפרישה, 17 אחוזים - וגם השתלמה לו גמלה לפי חוק זה בעשרת החודשים שקדמו.

ג'ודי וסרמן: זאת אומרת, הוא היה במסגרת הבטחת הכנסה, שולמה לו גמלה, היו לו הכנסות בגובה הזה לפחות במשך עשרה חודשים, ואז הוא יהיה זכאי להמשיך ולהחזיק את הרכב לתקופה של שלושה חודשים.

נאדיה חילו: כלומר, הסעיף של שלושה חודשים הוא גם סעיף בעייתי כי לדעתי אחרי שלושה חודשים בן-אדם לפעמים לא מוצא ואז אומרים לו שעכשיו גם ימכור את המכונית.

נאדיה חילו: גם לגבי ההכנסה הקודמת, את מוכנה לפרט יותר את הפגיעה?

נאדיה חילו: בנושא הזה של ההגבלה של ההכנסה הקודמת, שהיא גם הגבלה מסוימת והיא גם פגיעה.

משה ברסימנטוב: זה חוק אתו אנחנו מיטיבים את המצב ולא פוגעים.

נאדיה חילו: אני בכל זאת רוצה לשמוע את היועצת המשפטית.

נאדיה חילו: מבחינתי היא הסמכות.

ג'ודי וסרמן: נכון להיום החוק קובע שאם לאדם יש רכב, הוא כלל אינו זכאי להבטחת הכנסה.

ג'ודי וסרמן: זאת נקודת המוצא ולכן האוצר אומר שהחוק מיטיב.

ג'ודי וסרמן: השאלה באיזה נסיבות אדם יוכל להחזיק רכב וגם לקבל הבטחת הכנסה, ועל זה החוק הזה מדבר.

ג'ודי וסרמן: ראשית הוא מדבר על אוכלוסייה של אנשים שיש להם הכנסה מינימאלית שהיא 17 אחוזים, והוא מדבר על אנשים שהיו בשוק העבודה, נפלטו משוק העבודה ועדיין רשאים להחזיק ברכב בתקופה מאוד קצרה.

נאדיה חילו: אם למישהו הייתה הכנסה מעבר לממוצע, לפני הפיטורים או לפני שהוא התפטר?

נאדיה חילו: סימן שאם מפטרים אותו, זה כבר לא שלושה חודשים אלא הרבה מעבר.

נאדיה חילו: המשמעות היא שמיד הוא אמור למכור את הרכב.

נאדיה חילו: מישהו שמשתכר 10,000 שקלים.

ג'ודי וסרמן: הוא לא במסגרת הבטחת הכנסה.

ג'ודי וסרמן: אדם שמרוויח 10,000 שקלים הוא לא היה במסגרת הבטחת הכנסה ולכן זה לא חל עליו.

ג'ודי וסרמן: מדובר על אדם שעבד והשתכר משהו והיה במסגרת הבטחת הכנסה.

ג'ודי וסרמן: כלומר, הוא השתכר סכום נמוך והיה במסגרת הבטחת הכנסה.

נאדיה חילו: לדעתי זו פגיעה כפולה.

ג'ודי וסרמן: זאת איזושהי הגנה על אוכלוסייה חלשה שקודם הייתה בהבטחת הכנסה, אבל הוא קיבל השלמה.

ג'ודי וסרמן: זאת אומרת, הוא עבד, הוא קיבל השלמה.

ג'ודי וסרמן: לא רוצים שהוא יצטרך למכור את הרכב.

נאדיה חילו: את אומרת שלושה חודשים.

ג'ודי וסרמן: שלא יישמע שאני מגינה על החוק.

נאדיה חילו: שלושת החודשים באים במקביל לחוק ההסדרים הקודם שביטלנו בישיבה הקודמת, שגם הוא רצה לקצץ למובטלים.

נאדיה חילו: אז בא חוק נוסף ואומר שאנחנו לא רק מקצצים להם, אלא עכשיו שלושה חודשים גם רכב וקיימת פגיעה.

נאדיה חילו: בחוק הראשון ביטלנו, כלומר, הצבענו נגד.

נאדיה חילו: אני חושבת שזה משהו אחר, אבל זה היה על אותו קו של פגיעה.

נאדיה חילו: אני חושבת שצריך להיות מינימום שישה חודשים.

משה שרוני: ההסתייגות השנייה שלי היא לא שלושה חודשים אלא 12 חודשים.

נאדיה חילו: גם אני מגישה הסתייגות.

נאדיה חילו: אני מצטרפת להסתייגות של אדוני.

סופה לנדבר: אני חושבת שלכולם יש רצון טוב לעזור לזולת, אבל לפי הסכם שלנו עם האוצר אני מבקשת לעמוד בנוסח הזה.

משה שרוני: זה לא מחייב אותי.

משה שרוני: אני מסתייג מזה.

סופה לנדבר: אני מבקשת להצביע.

סופה לנדבר: אני חושבת שיש כאן בעיה ואנחנו צריכים להבין אותה.

סופה לנדבר: החתומים על החוק הזה רוצים בטובת האנשים שאנחנו מייצגים.

משה שרוני: אני מדבר על כלל הגמלאים ואת לא מתייחסת אליהם.

משה שרוני: את מתייחסת לקבוצה ואני לא מתייחס לקבוצה.

סופה לנדבר: אני חושבת שאני מתייחסת ועוד איך אני מתייחסת.

סופה לנדבר: ההישג הזה הוא הישג אחרי משא ומתן של ישראל ביתנו עם האוצר.

סופה לנדבר: יותר מכולם אני מבינה את הבעיה, ובכל אופן לא פחות מאשר אתה מבין, אבל אם אתם תחליטו, אתם יכולים להביא תיקון לחוק.

סופה לנדבר: בינתיים אנחנו רוצים להעביר את זה כי אחרת האוצר מחזיר את זה למה שקיים בחוק ההסדרים.

משה שרוני: שיחזור לחוק ההסדרים.

משה שרוני: אני אראה להם מה זה חוק ההסדרים.

משה שרוני: למה את פוחדת מחוק ההסדרים?

סופה לנדבר: אני לא פוחדת.

משה שרוני: האוצר הוא אלוהים?

מרינה סולודקין: אני מסכימה עם סופה לנדבר.

מרינה סולודקין: היה משא ומתן קשה.

מרינה סולודקין: זה חוק בין החוקים הראשונים של ישראל בעלייה ב-1996-1998.

מרינה סולודקין: לקח כל כך הרבה שנים להגיע לזה.

מרינה סולודקין: אני מאוד מבינה את יושב-ראש הוועדה שרוצה לעשות דבר טוב, אבל לפעמים לשפר, זה אומר לקלקל.

מרינה סולודקין: אני מאוד מבקשת להצביע.

סופה לנדבר: אולי אפשר לכתוב כפי שמציע יושב-ראש הוועדה, לגבי ה-17 אחוזים.

משה ברסימנטוב: העלות התקציבית של זה תהיה מאות מיליוני שקלים.

מרינה סולודקין: מאחר שאנחנו מכניסים כאן נושא חדש וקבוצה חדשה, זה לא קשור לנוסח החוק שהיה במשרד האוצר ובמשרדים אחרים.

מרינה סולודקין: מאחר שזה נוסח חדש, אנחנו לא יכולים.

מרינה סולודקין: אנחנו יודעים איזה תירוצים ייתנו לנו ויחסמו את כל החוק.

מרינה סולודקין: אנחנו כל כך מחכים לחוק הזה, הציבור הישראלי כולו.

מרינה סולודקין: אני מאוד מבקשת להצביע.

משה ברסימנטוב: ברגע שנוריד את תנאי ההשתכרות, אנחנו נכניס עוד קבוצה מאוד של קשישים שיש להם מכונית ולא זכאים להבטחת הכנסה, והם יהיו זכאים להבטחת הכנסה.

משה ברסימנטוב: ההוצאה גדלה באופן משמעותי.

מרינה סולודקין: נדיה, את יכולה לעשות אחר כך תיקון על החוק הזה.

משה שרוני: אני לא רוצה לעשות תיקון.

משה שרוני: אני מסתייג.

דבי גולד-חיו: לגבי אימהות חד-הוריות שהן אמורות להיות כמו כלל האוכלוסייה, זו אוכלוסייה שיש לה בעיה להכניס הכנסה קבועה חודשית מדי חודש בחודשו.

דבי גולד-חיו: ידוע שזו אוכלוסייה שנכנסת ויוצאת משוק העבודה, ולכן הדרישה הזו לא מאפשרת לה להחזיק רכב באותם תנאים ששאר האוכלוסייה כן יכולה להחזיק רכב.

דבי גולד-חיו: זו גם אוכלוסייה קטנה.

משה שרוני: נכון.

ג'ודי וסרמן: הבהרת נוסח לפסקה (7).

ג'ודי וסרמן: כתוב ש"הכנסתו פחותה מהסכומים המפורטים למעלה", והכוונה גם שלתובע אין הכנסה בכלל.

ג'ודי וסרמן: את זה אנחנו נבהיר בנוסח, שהכנסתו פחותה או שאין לו הכנסה בכלל.

ג'ודי וסרמן: אנחנו מצביעים על ההסתייגות של היושב-ראש לעניין הורדת 17 אחוזים של הכנסה של מי שנמצא בגיל פרישה.

משה שרוני: מי בעד ההסתייגות שלי?

סופה לנדבר: אנחנו בעד אבל לא יכולים להצביע.

ג'ודי וסרמן: זה יוגש כהסתייגות.

ג'ודי וסרמן: ההסתייגות השנייה היא מי שזכאי להחזיק ברכב 12 חודשים במקום שלושה חודשים כפי שמופיע בחוק.

משה ברסימנטוב: במקרה הזה הממשלה תחזור להצעת החוק הממשלתית.

משה שרוני: אני מודיע לך שאני אפיל את הצעת החוק הממשלתית במליאת הכנסת.

משה שרוני: אני מבטיח לך את זה.

משה שרוני: מי בעד ההסתייגות?

משה שרוני: אני נמנע.

משה שרוני: תודה רבה.